Samsung introducerer Galaxy A53 5G og Galaxy A33 5G

Samsung har i dag fremvist to nye mellemklasse-telefoner, bestående af Galaxy A53 5G og Galaxy A33 5G.

De to nye telefoner fra Samsung deler mange af de samme specifikationer, herunder samme Exynos 1280-chipset med 5G-understøttelse, et stort batteri på 5.000 mAh med 25W hurtigladning, samt en IP67-rating. Begge telefoner kommer desuden med Android 12 og One UI 4.1 på toppen.

Galaxy A53 5G

Selvom de to telefoner deler mange af specifikationerne, skiller Galaxy A53 sig ud med en anelse større Super AMOLED-skærm på 6,5″, med en opdateringsfrekvens på 120 Hz.

På bagsiden har vi fire kameraer, bestående af et 64 MP primært kamera med OIS, en 12 MP ultrawide-linse, et 5 MP makro-kamera, samt en 5 MP dybde-linse. Frontkameraet er på 32 MP.

Samsung Galaxy A33 5G (til venstre) og Samsung Galaxy A53 5G (til højre)

Galaxy A33 5G

Galaxy A33 5G byder på næsten samme design og funktioner som storebroren, men der er alligevel et par mindre kompromisser. Skærmen er eksempelvis en anelse mindre på 6,4″ og den må nøjes med en opdateringsfrekvens på 90 Hz.

På kamera-delen er der også skåret lidt ned, men man får dog stadig 4 kameraer. Disse består af et 48 MP primært kamera med OIS, en 8 MP ultrawide-linse, en 5 MP makro-linse og til sidst en 2 MP dybde-sensor. Frontkameraet er på 13 MP.

Samsung Galaxy A53 5G (sort) og A33 5G (hvid)

Pris og tilgængelighed

Både Samsung Galaxy A53 og Galaxy A33 lander på markedet i april måned.

Galaxy A53 ankommer allerede den 1. april og fås med 6 GB RAM og 128 GB lagerplads. En version med 8 GB RAM/256 GB lager kommer også. Priserne starter fra 3.399 kroner for den mindste udgave.

Galaxy A33 lander den 22. april og kommer med 6 GB RAM og 128 GB lagerplads til en vejledende pris på 2.799 kroner.